b'\n_START_ARTICLE_\nVOACAP\n_START_PARAGRAPH_\nVOACAP (Voice of America Coverage Analysis Program) on tietokoneohjelma, joka ennustaa lyhytaaltoalueen (3-30 MHz) radioaaltojen etenemist\xc3\xa4 tilastollisten todenn\xc3\xa4k\xc3\xb6isyyksien pohjalta. Se kehitettiin alun perin VOA:n (Yhdysvaltain yleisradioasema Voice of America, "Amerikan \xc3\x84\xc3\xa4ni") tarpeisiin IONCAP-ohjelmasta, mist\xc3\xa4 juontuu my\xc3\xb6s ohjelman nimi._NEWLINE_Ohjelman kehitysty\xc3\xb6st\xc3\xa4 vastasi Yhdysvaltain kauppaministeri\xc3\xb6n tutkimuslaboratorio Institute for Telecommunication Sciences (ITS). IONCAP:sta l\xc3\xb6ytyneit\xc3\xa4 virheit\xc3\xa4 korjattiin ja tietojen sy\xc3\xb6tt\xc3\xb6\xc3\xb6n suunniteltiin graafinen k\xc3\xa4ytt\xc3\xb6liittym\xc3\xa4. Samalla tulosten esitt\xc3\xa4miseen tehtiin graafiset k\xc3\xa4ytt\xc3\xb6liittym\xc3\xa4t._NEWLINE_My\xc3\xb6hemmin kun VOACAP-ohjelmapaketin rahoitus loppui, ennusteen laskennasta vastaavan ohjelmamoduulin (voacapw.exe) Fortran-kielinen l\xc3\xa4hdekoodi ja kaikki bin\xc3\xa4\xc3\xa4rimuotoiset ohjelmat saatettiin ilmaiseksi julkiseen levitykseen. Voacapw.exe-ohjelmamoduuli ei nauti tekij\xc3\xa4noikeuden suojaa, joten sit\xc3\xa4 saa vapaasti k\xc3\xa4ytt\xc3\xa4\xc3\xa4 haluamallaan tavalla. T\xc3\xa4st\xc3\xa4 syyst\xc3\xa4 voacapw.exe-ohjelmaa k\xc3\xa4ytet\xc3\xa4\xc3\xa4n joidenkin radioamat\xc3\xb6\xc3\xb6reille ja lyhytaaltokuuntelijoillekin suunnattujen kaupallisten ohjelmien laskentamoottorina._NEWLINE_ITSHFBC-ohjelmapaketti, joka sis\xc3\xa4lt\xc3\xa4\xc3\xa4 kolme ennusteohjelmaa (VOACAP, ICEPAC ja REC533) oheisohjelmineen, on ladattavissa ilmaiseksi Internetist\xc3\xa4. Ohjelmia yll\xc3\xa4pit\xc3\xa4\xc3\xa4 - pitk\xc3\xa4lti harrastuspohjalta ja erilaisten toimeksiantojen pohjalta - niiden ohjelmoija, amerikkalainen Gregory Hand. N\xc3\xa4m\xc3\xa4 kolme ohjelmaa k\xc3\xa4ytt\xc3\xa4v\xc3\xa4t erilaisia signaalinetenemismalleja. Ohjelmien k\xc3\xa4ytt\xc3\xb6liittym\xc3\xa4t on suunniteltu tarkoituksella yhtenev\xc3\xa4isiksi, mutta algoritmit toimivat eri periaatteilla.'